กอช.กระตุ้นยอดจ่อเพิ่มเงินสมทบ
กอช.เล็งเพิ่มเงินสมทบทุกช่วงอายุเป็น 1,500 บาท หวังกระตุ้นคนเข้ากองทุนเพิ่ม
30 ก.ย. 2559

กอช.เล็งเพิ่มเงินสมทบทุกช่วงอายุเป็น 1,500 บาท หวังกระตุ้นคนเข้ากองทุนเพิ่ม
นายสมพร จิตเป็นธม เลขาธิการคณะกรรมการกองทุนการออมแห่งชาติ (กอช.) เปิดเผยว่า ได้เสนอให้คณะกรรมการ กอช.พิจารณาเพิ่มสัดส่วนการสมทบเงินออมให้กับสมาชิก จากปัจจุบันที่มีเพดานสมทบให้ไม่เกิน 1,200 บาท/ราย เป็นไม่เกิน 1,500 บาท/ราย และให้รัฐสมทบในอัตราเดียวกัน ทุกช่วงอายุจากเดิมที่ 15-30 ปี รัฐสมทบไม่เกิน 600 บาท อายุ 30-50 ปี สมทบไม่เกิน 960 บาท และ 50-60 ปี สมทบไม่เกิน 1,200 บาท/ปี เพื่อจูงใจให้ประชาชนเข้ามาเป็นสมาชิกและออมเงินมากขึ้น โดยคณะกรรมการได้สั่งให้ไปศึกษาผลกระทบในด้านงบประมาณและนำมาเสนออีกครั้ง
"คาดว่าหากกองทุนมีสมาชิก 1 ล้านคน กรณีที่รัฐสมทบ 1,200 บาท/คน เพิ่มเป็น 1,500 บาท/คน จะเป็นภาระต่องบประมาณเพิ่มอีก 300 ล้านบาท/ปีเท่านั้น ถือว่าไม่มาก" นายสมพร กล่าว
นายสมพร กล่าวว่า หลังจากสิ้นสุด พ.ร.บ.การให้สิทธิผู้ที่อายุเกิน 60 ปี เข้าเป็นสมาชิกกองทุน เมื่อวันที่ 25 ก.ย.ที่ผ่านมา พบว่ามีผู้เข้ามาเป็นสมาชิกเพิ่มขึ้น โดยเดือน ก.ย.มีสมาชิกใหม่เพิ่ม 72,185 ราย ในจำนวนนี้ 95% เป็นสมาชิกที่มีอายุมากกว่า 60 ปี จำนวน 53,360 ราย และมีอายุ 50-60 ปี จำนวน 13,216 ราย ทำให้กองทุนมีสมาชิกในกลุ่มอายุมากกว่า 50 ปีขึ้นไป เพิ่มจาก 46% เป็น 53% ของจำนวนสมาชิกล่าสุดทั้งหมด 511,739 ราย